KTAMขายตราสารหนี้3เดือนชู2.70%ต่อปี
บลจ.กรุงไทย ขายกองทุนตราสารหนี้ 3 เดือน ลงทุนในประเทศผสมฝากเงินแบงก์นอก ผลตอบแทน 2.70% ต่อปี
27 ส.ค. 2555

บลจ.กรุงไทย ขายกองทุนตราสารหนี้ 3 เดือน ลงทุนในประเทศผสมฝากเงินแบงก์นอก ผลตอบแทน 2.70% ต่อปี
นายสมชัย  บุญนำศิริ  กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า  บริษัทเปิดจำหน่ายกองทุนเปิดกรุงไทยประจำ 3 เดือน คุ้มครองเงินต้น 3 (KTFIX3M3) เสนอขายวันที่ 27-31 ส.ค.2555  อายุ 3 เดือน  เน้นลงทุนในพันธบัตรภาครัฐ 64% ของมูลค่าทรัพย์สินสุทธิของกองทุน  ส่วนที่เหลือลงทุนในเงินฝากประจำธนาคารไอซีบีซี และธนาคารทิสโก้  ผลตอบแทนประมาณ 2.70% ต่อปี  
"ถือเป็นทางเลือกที่น่าสนใจ สำหรับนักลงทุนที่รับความเสี่ยงได้ในระดับต่ำ และได้ผลตอบแทนที่สูงกว่า ดอกเบี้ยเงินฝากประจำ 3 เดือน ของธนาคารพาณิชย์  ซึ่งอยู่ที่ 1.80-2.25% ต่อปี ก่อนหักภาษี  ณ ที่จ่าย"นายสมชัย กล่าว     
สำหรับนักลงทุนที่ยังไม่ได้เริ่มทยอยลงทุนในกองทุนรวมเพื่อการเลี้ยงชีพ (RMF) และ กองทุนรวมหุ้นระยะยาว (LTF)  บริษัทได้จัดโปรโมชั่นพิเศษ ถึง 30 ก.ย.2555 โดยซื้อกองทุนผ่านบัตรเครดิตเคทีซี   ในประเภทกองหุ้น และกองผสม ทั้ง RMF- LTF  รวมกันตั้งแต่ 50,000 บาท ขึ้นไปรับคะแนนสะสมคูณ 2 (ทุก 100 บาท เท่ากับ 2 คะแนน)  ส่วนบัตรเครดิตซิตี้แบงก์  เปิดโอกาสให้ผ่อนสบายๆ 0% 3 เดือน  เมื่อซื้อกองทุนประเภทกองหุ้น และกองผสม ตั้งแต่ 50,000 บาทขึ้นไปต่อกองทุนพร้อมรับคะแนนสะสม   
นอกจากนี้  บริษัทยังมีโปรโมชั่นหลักให้กับผู้ถือหน่วยเพิ่มอีก  โดยลงทุนตั้งแต่ 20,000 บาทขึ้นไป  รับเงินคืนเป็นหน่วยลงทุนกองทุนเปิดกรุงไทยสะสมทรัพย์ (KTSS ) ตามลำดับขั้นที่บริษัทกำหนด  และลงทุนทุกๆ1 ล้านบาท  รับเงินคืน 12,000 บาท   ผู้ลงทุนที่สนใจซื้อกองทุนผ่านบัตรเครดิตเคทีซี สามารถซื้อผ่านหน้าเคาน์เตอร์สาขาธนาคารกรุงไทยได้ทั่วประเทศ   ส่วนบัตรเครดิตซิตี้แบงก์ ซื้อผ่านบลจ. กรุงไทย และบริษัทหลักทรัพย์ ที่บริษัทจัดตั้งเป็นผู้สนับสนุนการขายและรับซื้อคืนหน่วยลงทุน